# Sergi Martínez Costa

Sergi Martínez Costa (Rubí, 10 de maig de 1999) és un jugador de bàsquet català. Juga d'aler i el seu equip actual és el FC Barcelona de la Lliga ACB.

## Carrera esportiva
### Inicis

El Sergi va començar a jugar a bàsquet als nou anys quan els seus pares el van animar a iniciar-se en l'esport de la cistella un cop van veure les seves aptituds físiques, tot i que al principi el Sergi s'identificava més amb el futbol, ben aviat abandonaria el CEB Sant Jordi per arribar a l'estructura del FC Barcelona.
Ja a la temporada 2015-16, disputaria 7 partits amb el FC Barcelona B a la Lliga LEB Or.

### FC Barcelona

A la temporada 2016/17 forma part del filial del FC Barcelona B, que juga a LEB Or, alternant alguns minuts al primer equip de la Lliga ACB.
Amb l'arribada de Šarūnas Jasikevičius a la banqueta del primer equip per a la temporada 2020-2021, es va confirmar que tindria fitxa amb el filial, però que entraria a la dinàmica del primer equip. A la jornada 4 de la Lliga ACB davant de l'Acunsa GBC, va signar la seva millor actuació fins a la data, aconseguint 10 punts i 17 de valoració. Dies més tard, es va produir el seu debut en un clàssic davant del Reial Madrid a la jornada 5 de l'Eurolliga 2020-21. En aquest partit, Sergi Martínez va fer 7 punts i va capturar 9 rebots, i va ser un dels més valorats en la victòria del conjunt blaugrana. El gener del 2021, va ser el jugador que més minuts va disputar del Barça a l'ACB, fent una mitjana de 23,5 minuts per partit. Va viatjar amb el primer equip a la Copa del Rei, on finalment el Barcelona aconseguiria el títol, tot i no disputar minuts.
Després de finalitzar la temporada 2020-21, va renovar el contracte amb el FC Barcelona fins al 2024.
A inicis de la temporada 2022-23, es va operar del tendó rotular del genoll esquerre, amb un temps de baixa aproximada de 4 mesos. Va reaparèixer en competició el 9 de febrer de 2023, a la jornada 24 de l'Eurolliga, disputant més de 10 minuts en la victòria a domicili davant de la Virtus Bolonya. Tres dies després, va reaparèixer a la Lliga ACB 2022-23 Lliga ACB, marcant 5 punts davant del Club Bàsquet Breogan.
El 13 de juliol de 2023, marxa en qualitat de cedit al Bàsquet Girona de la Lliga ACB, fins al final de la temporada.

### Selecció estatal

Ha estat internacional amb Espanya des de la categoria Sub-16, passant per les categories de Sub-17 i Sub-18. Al Campionat Mundial de Bàsquet Sub-17 de 2016 celebrat a Saragossa, va ser inclòs al Quintet Ideal del torneig, amb Espanya finalitzant en 4a posició. Sergi Martínez va liderar Espanya a la majoria d'estadístiques, finalitzant 4t en punts per partit i 2n en rebots de tot el campionat.
La seva primera convocatòria amb la selecció d'Espanya absoluta va ser als partits preparatoris el juny de 2021, de cara a la preparació dels Jocs Olímpics de Tòquio. Va debutar davant l'Iran i va tornar a repetir dies després davant la mateixa selecció al WiZink Center. Després dels dos primers partits, va ser el primer descart de Sergio Scariolo juntament amb Sebas Saiz.

## Palmarès
### FC Barcelona

* Lliga ACB (1): 2021
* Copa del Rei (2): 2021, 2022 .

### Selecció espanyola

* Medalla de bronze a l'Europeu Sub-16 de 2014 a Letònia.
* Medalla de plata a l'Europeu Sub-20 de 2019 a Israel.

### Categories inferiors

* Campionat d'Espanya Cadet (1): 2013-14
* Campionat d'Espanya Cadet de Seleccions (1): 2014-15
* Campionat d'Espanya Junior (1): 2015-16

### Guardons individuals

* Millor Quintet del Mundial Sub-17 (1): 2016
* Millor Quintet de l'Europeu Sub-18 (1): 2017

## Referències

* ↑ Sergi Martínez, la nueva estrella del Barça ya está aquí
* ↑ «Sergi Martínez, del filial, en dinámica de primer equipo». SPORT, 24-08-2020. [Consulta: 24 octubre 2020].
* ↑ «Así fue la explosión de Sergi Martínez ante el Acunsa GBC». Mundo Deportivo, 21-10-2020. [Consulta: 24 octubre 2020].
* ↑ «Sergi Martínez le brinda el clásico al Barça». El País, 23-10-2020. [Consulta: 24 octubre 2020].
* ↑ «Sergi Martínez se convierte en importante en el Barça». Mundo Deportivo, 02-02-2021. [Consulta: 19 febrer 2021].
* ↑ «El Unicaja, el primer reto para el Barça en la Copa». FC Barcelona, 11-02-2021. [Consulta: 19 febrer 2021].
* ↑ «Sergi Martínez renueva con el Barça hasta 2024». Mundo Deportivo, 28-06-2021. [Consulta: 10 juliol 2021].
* ↑ «Sergi Martinez, cuatro meses de baja». ACB, 14-10-2022. [Consulta: 15 octubre 2022].
* ↑ «El Barcelona pasa el rodillo en Bolonia». El País, 09-02-2023. [Consulta: 13 febrer 2023].
* ↑ Sergi Martínez, cedido al Bàsquet Girona piratasdelbasket.net, 13 de juliol de 2023
* ↑ «Sergi Martínez: la perla que ha brillado en el Mundial sub-17». Diario Marca, 04-07-2016. [Consulta: 11 juliol 2021].
* ↑ «Sergi Martínez entra en el quinteto del Torneo». Federación Española de Baloncesto, 03-07-2016. [Consulta: 11 juliol 2021].
* ↑ «8 campeones del mundo, regresos de Pau Gasol, Sergio Rodríguez y Álex Abrines y debut de Usman Garuba y Sergi Martínez». Federación Española de Baloncesto, 19-06-2021. [Consulta: 10 juliol 2021].
* ↑ «Sergi Martínez debuta com a internacional en el retorn de Pau Gasol». L'Esportiu, 03-07-2021. [Consulta: 10 juliol 2021].
* ↑ «España gana por segunda vez consecutiva a Irán». Diari AS, 05-07-2021. [Consulta: 10 juliol 2021].
* ↑ «Sebas Saiz y Sergi Martínez, primeros descartes de Scariolo». Mundo Deportivo, 06-07-2021. [Consulta: 10 juliol 2021].

## Enllaços externs

* Fitxa del jugador a l'ACB